**Referat af møde i Præstø Facaderåd, 28. november 2017**

1. **Konstituering, gennemgang af forretningsordenen, valg af formand og næstformand**

Facaderådet konstituerede sig med følgende medlemmer:

Præstø Handels & Erhvervsforeningen: Christian Petersen

Bevaringsforeningen for Præstø og Omegn: Karen Margrethe Olsen

Lokalhistorisk Forening for Præstø: Hans Chr. Thomsen

Præstø Lokalhistorisk Arkiv: Carsten Honore

Museum Sydøstdanmark: Berit Christensen

Grundejerforening: Tom Andersen

Præstø lokalråd: Henny Jørgensen

Møn- og Sydsjællands Turistforening: Rasmus Evind

Præstø Håndværker og borgerforening: Poul Fromberg

Facaderådet besluttede, at der indtil videre ikke vælges formand og næstformand. Facaderådets sekretær fungerer som mødeleder.

Forretningsordenens bestemmelse om, at administrationen i mindre betydende sager, kan vælge at træffe afgørelse uden forelæggelse for facaderådet og i tvivlstilfælde forelægge sagen til beslutning for formanden, vil blive administreret på følgende vis:

Facaderådssekretæren udsender i mindre betydende sager og i tvivlstilfælde mail til hele facaderådet med frist for kommentering. Efterfølgende sender sekretæren mail til alle med opsummering af kommentarer og begrundelse for en eventuel administrativ beslutning. Medlemmer af facaderådet kan anmode om, at sagen i stedet behandles på møde. Der henstilles til, at mails vedr. facaderådssager udsendes til alle og at der ved besvarelse sendes svar til alle.

Forretningsordenens bestemmelse om, at undersøgelser, der foretages af facaderådet som led i facaderådets virke, foretages af formand eller næstformand og at Formand eller næstformand underretter sekretær i sager, der bør undersøges nærmere administreres påfølgende vis:

Alle medlemmer af facaderådet kan rette henvendelse til sekretæren om forhold indenfor facaderådets kompetenceområde.

Møder i facaderådet indkaldes med tre dages varsel og afholdes tirsdage kl 8.00 – gerne med kaffe og morgenbrød!

Materiale til brug for facaderådet blev udleveret: Forretningsorden, lokalplan, skiltevejledning samt udkast til brochure (navne skal rettes). Administrationen har i 2012 udarbejdet en kulturarvsscreening for Præstø bymidte, der danne baggrund for den bevarende lokalplan. Til næste møde vil publikationen blive uddelt (kan evt. afhentes i Langebæk).

På mødet blev det konstateret, at der er fejl i skiltevejledningen. Administrationen vil kontrollere dokumentet og rette fejl og uhensigtsmæssig opdelinger mv.

Skiltevejledning og brochure kan bruges af facaderådets medlemmer som middel til at udbrede kendskabet til intentioner og regler vedrørende bevaring af Præstø by.

Karen Margrethe fra bevaringsforeningen efterlyste farvekort, sekretæren vil arbejde for at fremskaffe sådanne.

1. **Kort gennemgang af sager behandlet i 2017.** Formålet er en kort præsentation af facaderådets resultater.

Sekretæren fremviste eksempler på udfald af forskellige typer af sager.

Referent: Vibeke Møgelvang Neergaard